Rowers se vermetelheid ken geen einde nie – Vuurslag
Rowers se vermetelheid ken geen einde nie
Vuurslag	Algemeen	 Junie 28, 2010 Junie 28, 2010 1 Minute
Ek lees vanoggend 'n berig in Beeld van Australiese toeriste wat saam met die eienaar van die luukse vakansieoord naby Hazyview,
Oos-Transvaal deur gewapende rowers oorval is net toe die eienaar besig was om die gaste na hulle kamer te vergesel. Die mense is onder andere van kontant, kameras, selfone en skootrekenaars beroof. Maar wat regtig erg was is toe die rowers na hulle rooftog vir hulle slagoffers gevra het of hulle darem nog die Wereldbeker sokkertoernooi geniet? Dis mos nou die toppunt van vermetelheid. Kan hulle nie insien dat dit juis hulle is wat die toeriste se vakansie in Suid-Afrika opgefoeter het nie?
Volgens die eienaar van die oord was die rowers andersins ordentlik en het hulle goeie Engels gepraat. Hulle was ook netjies geklee. Dit het voorgekom asof hulle opgelei was vir hierdie soort taak.
Gelukkig het niemand tydens die rooftog seergekry nie. Een van die vroulike toeriste moes net vir skok behandel word.
Hierdie is maar deel van 'n hele reeks voorvalle waar buitelandse toeriste en selfs joernaliste in Suid-Afrika beroof is terwyl hulle hier was vir die sokkertoernooi. Ek wil nou al die voorspelling waag dat FIFA beslis met eier op hulle gesig gaan wegkom oor die sogenaamde veiligheid van Suid-Afrika om die toernooi aan te bied. Buitelanders ervaar nou eerstehands wat Suid-Afrikaners al amper vergeet het. Mens wonder watter internasionale gevolge hierdie gebeure vir Suid-Afrika kan inhou? Ons beeld het beslis skade gely.
Sterkte aan al julle toeriste en besoekers vir die res van die toernooi. Mag julle veilig wees en nie die slagoffer van Suid-Afrika se misdaadgolf word nie.